**KELEIVIŲ PERVEŽIMO KAUNO MIESTE PASLAUGŲ PIRKIMO PAGRINDINĖ SUTARTIS**

2025 m. ............................. d. Nr. ............

Kaunas

***(Nurodyti Vartotojo pavadinimą)*** (toliau – Vartotojas), atstovaujamas (-a) ***(nurodyti pareigas, vardą, pavardę)***, veikiančio (-ios) pagal ***(nurodyti ir veikimo Vartotojo vardu pagrindą (pvz., įstatai / nuostatai, prokūra, įgaliojimas***), ir ***(nurodyti Paslaugų teikėjo pavadinimą***) (toliau – Paslaugų teikėjas), atstovaujamas (-a) ***(nurodyti pareigas, vardą, pavardę)***, veikiančio (-ios) pagal ***(nurodyti ir veikimo Paslaugų teikėjo vardu pagrindą (pvz., įstatai / nuostatai, prokūra, įgaliojimas)***, toliau vadinami Šalimis, vadovaudamiesi (-osi) 20.... m. .......................... d. preliminariąja centralizuoto pirkimo sutartimi Nr. ............., sudarė šią sutartį (toliau – Sutartis).

**I SKYRIUS**

**SĄVOKOS IR SUTARTIES AIŠKINIMAS**

1. Sutartyje vartojamos ir didžiąja raide rašomos šios sąvokos:

1.1. **Keleivių vežimo grafikas** – Paslaugų teikėjo parengtas ir su Vartotoju iki užsakymo vykdymo elektroniniu paštu suderintas keleivių vežimo dokumentas, kuriame nurodoma keleivių vežimo laikas, maršrutas ir kita Paslaugoms suteikti būtina informacija.

1.2. **Konkurso sąlygos** – Užsakovo 2025 m. rugpjūčio 8 d. paskelbto keleivių pervežimo Kauno mieste paslaugų viešojo pirkimo atviro konkurso dokumentai (pirkimo ID 4012099, nuoroda į paskelbtus dokumentus <https://viesiejipirkimai.lt/epps/cft/prepareViewCfTWS.do?resourceId=4012099>).

1.3. **Mediana** – Nurodytiems darbuotojams mokama mėnesio darbo užmokesčio mediana, ne mažesnė kaip Preliminariosios sutarties 2 priede, nurodyta Sutarties 16.14 papunktyje.

1.4. **Nurodyti darbuotojai** – Vartotojo nurodytas užduotis faktiškai atliksiantys darbuotojai, įskaitant ir subteikėjų darbuotojus, tai yra keleivių pervežimo paslaugas faktiškai teiksiantys darbuotojai (vairuotojai), kurių sąrašas turi būti pateikiamas Vartotojui ne vėliau kaip per 3 darbo dienas nuo Sutarties įsigaliojimo, kaip reikalaujama Sutarties 16.13 papunktyje.

1.5. **Pagrindinė sutartis** – keleivių pervežimo Kauno mieste paslaugų pirkimo sutartis (toliau – Sutartis), kurią sudaro Vartotojas ir Paslaugų teikėjas, vadovaudamiesi Preliminariosios sutarties nuostatomis.

1.6. **Pasiūlymas** – vadovaujantis Konkurso sąlygomis kiekvieno iš Paslaugų teikėjų parengtas ir Užsakovui / Vartotojui nustatyta tvarka pateiktas įpareigojantis Pasiūlymas. Priklausomai nuo konteksto Pasiūlymas taip pat reiškia kiekvieno iš Paslaugų teikėjų dalyvauti atnaujintame tiekėjų varžymesi pateiktą pasiūlymą, neprieštaraujantį Preliminariosios sutarties sąlygoms.

1.7. **Paslaugos** – keleivių pervežimo Kauno mieste paslaugos, atitinkančios techninę specifikaciją, nurodytą Sutarties 1 priede, ir kurios turi būti teikiamos Vartotojui pagal Sutartį.

1.8. **Paslaugų įkainiai** – Paslaugų įkainiai, nurodyti Sutarties 1 priede.

1.9. **Preliminarioji sutartis** – 202...... m. (*nurodyti mėnesį) (nurodyti dieną*) keleivių pervežimo Kauno mieste paslaugų centralizuoto pirkimo preliminarioji sutartis Nr. (*nurodyti*), kuri nustato sąlygas, teikiamas Pagrindinėms sutartims, sudarytoms Preliminariosios sutarties galiojimo laikotarpiu.

2. Sutartyje neapibrėžtos sąvokos aiškinamos, vadovaujantis Preliminariojoje sutartyje, Konkurso sąlygose ir teisės aktuose nustatytu reglamentavimu.

3. Šalių santykių dėl Paslaugų teikimo Preliminariosios sutarties reguliavimas, tiesiogiai ar netiesiogiai susijęs su Sutarties dalyku, lieka galioti ir turi būti taikomas Šalių santykiams tiek, kiek Sutartis nenustato specialaus Šalių santykių reguliavimo.

**II SKYRIUS**

**ŠALIŲ PAREIŠKIMAI IR GARANTIJOS**

4. Paslaugų teikėjas pareiškia ir garantuoja, kad Pasiūlyme ir (ar) Preliminariojoje sutartyje jo pateikti pareiškimai ir garantijos yra teisingi.

5. Paslaugų teikėjas pareiškia ir garantuoja, kad:

5.1. jis turi visus leidimus, licencijas, darbuotojus, lėšas, žinias ir techninius pajėgumus, teisės aktų reikalaujamus ir reikalingus teisėtai ir tinkamai įvykdyti Sutartį;

5.2. visa informacija (įskaitant informaciją apie atitiktį Konkurso sąlygose nurodytiems pašalinimo pagrindų nebuvimo reikalavimams, Tarybos reglamente (ES) 2022/576 nustatytų sąlygų nebuvimo reikalavimams ir tiekėjų kvalifikaciniams reikalavimams), dokumentai ir (ar) nurodymai, kuriuos Paslaugų teikėjas pateikė dalyvaudamas Konkurse / teikdamas Pasiūlymą dalyvauti atnaujintame tiekėjų varžymesi, Sutarties sudarymo metu ir (ar) pateiks jos vykdymo metu, yra tikri, teisingi ir neprieštarauja teisės aktų reikalavimams;

5.3. Sutartį vykdys tik tokią teisę turintys asmenys;

5.4. užtikrins kad Sutarties vykdymo metu Paslaugų teikėjo darbuotojai ir kiti jo vardu veikiantys asmenys nesiims neteisėtų veiksmų, siekdami daryti įtaką Užsakovo sprendimams, gauti konfidencialios informacijos.

6. Kiekviena iš Šalių įsipareigoja iš anksto, o nesant galimybės – nedelsdama, bet ne vėliau kaip per 5 darbo dienas nuo paaiškėjimo dienos, informuoti raštu viena kitą apie paaiškėjusį esamą ir (arba) galimą jos pateiktų pareiškimų ir (ar) garantijų neatitiktį realybei, nepaisant to, ar tai nulėmusios aplinkybės atsiranda ir (arba) pasikeičia Šalių ir (ar) vienos iš jų valia, ar ne.

**III SKYRIUS**

**SUTARTIES DALYKAS IR TEISINIAI SANTYKIAI**

7. Paslaugų teikėjas pagal Vartotojo poreikį įsipareigoja laiku ir tinkamai, Sutartyje nustatytomis sąlygomis ir tvarka, savo lėšomis, rizika ir priemonėmis teikti Sutartyje nurodytas Paslaugas Vartotojui.

8. Šalys aiškiai susitaria, kad Paslaugų teikėjo prievolė teikti Paslaugas pagal Sutartį reiškia prievolę pasiekti Sutartyje nurodytą rezultatą, o ne prievolę dėti maksimalias pastangas Sutartyje nurodytam rezultatui pasiekti.

9. Už Paslaugas Vartotojas sumoka pagal Sutartyje nurodytus Paslaugų įkainius, Sutartyje aptartomis sąlygomis ir tvarka.

**IV SKYRIUS**

**SUTARTIES KAINA**

10. Pradinės Sutarties vertė – ..................... Eur be pridėtinės vertės mokesčio (toliau – PVM). Paslaugų teikėjo Pasiūlymo kaina (pradinės Sutarties vertės ir taikomo PVM suma) – ......................... Eur su PVM. Paslaugų įkainiai ir preliminarūs kiekiai pateikti Sutarties 1 priede. Į Paslaugų įkainius turi būti įskaičiuoti visi mokesčiai, išskyrus PVM, ir visos su Paslaugų teikimu susijusios išlaidos:

10.1. į 1 km įkainį (Eur be PVM už 1 (vieną) km) įskaičiuota: automobilio nuomos, eksploatacijos išlaidos, vairuotojo darbo užmokestis, automobilio priežiūros kaštai, degalų, draudimo sąnaudos, kelių naudotojo mokestis (esant poreikiui) ir kitos sąnaudos, mokesčiai ir išlaidos, galintys atsirasti Paslaugų teikėjui vykdant Sutartį;

10.2. į 1 val. (laukimo) įkainį (Eur be PVM už 1 (vieną) valandą (60 min.) turi būti įskaičiuota: automobilio nuomos kaina (automobilio naudojimo ir laukimo laikas), vairuotojo darbo užmokestis, automobilio eksploatacijos išlaidos, automobilio priežiūros kaštai, automobilio statymo sąnaudos ir kitos sąnaudos, mokesčiai ir išlaidos, galintys atsirasti Paslaugų teikėjui vykdant Sutartį. Automobilio laukimo laiko įkainis taikomas ir pradedamas skaičiuoti, jei laukimo laikas viršija 1 valandą. Laukimo laikas yra apvalinamas pradedant nuo pirmos valandos – esant laukimo laikui 1 valanda ir daugiau nei 30 min., laikas apvalinamas iki 2 valandų (atitinkamai apskaičiuojamas ir didesnis valandų skaičius);

10.3. vežant keleivius kilometrai pradedami skaičiuoti nuo Vartotojo pateiktame užsakyme nurodytos keleivių paėmimo vietos. Paslaugų teikėjo kelionės iki keleivių paėmimo vietos ir grįžimo atgal (į automobilio stovėjimo vietą) išlaidos neapmokamos. Už Paslaugas atsiskaitoma sumokant tik už faktiškai nuvažiuotus kilometrus ir automobilio laukimo laiką (automobilio laukimo laiko įkainis taikomas ir pradedamas skaičiuoti, jei laukimo laikas viršija 1 valandą ir jeigu ši transporto priemonė neteikia keleivių vežimo paslaugos Vartotojui) pagal Paslaugų teikėjo Pasiūlyme pateiktus 1 kilometro ir 1 valandos (60 min.) (laukimo) įkainius;

10.4. Paslaugų teikėjas privalo Vartotojui pateikti automobilio naudojimo laiko ir nuvažiuotų kilometrų (km) ataskaitas iš automobilio stebėjimo ir kontrolės sistemos arba suteikti prisijungimo duomenis prie nurodytos sistemos. Išlaidas, kurios susijusios su kitomis Paslaugų teikėjo veiklomis ar veiklomis pagal kitus užsakymus, Paslaugų teikėjas apmoka pats.

11. Paslaugų teikėjas neturi teisės reikalauti padengti jokių išlaidų, viršijančių Paslaugų įkainius. Į pradinės Sutarties vertę neįskaičiuotos tos vertės, kurios gali atsirasti dėl peržiūros ir (ar) Paslaugų kiekio (apimties) keitimo taikymo, nurodyto Sutarties 25 punkte, t. y. Lietuvos Respublikos viešųjų pirkimų įstatymo (toliau – VPĮ) 89 straipsnio 1 dalies 2–5 punktuose ir 2 dalyje. Sutarties 1 priede nurodyti Paslaugų įkainiai nustatyti vykdant Neatnaujintą tiekėjų varžymąsi arba vykdant Atnaujintą tiekėjų varžymąsi Preliminariojoje sutartyje nustatyta tvarka.

12. Sutarčiai taikoma fiksuoto įkainio kainodara. Sutarties 1 priede nurodyti Paslaugų įkainiai yra fiksuoti, nustatyti visam Sutarties galiojimo laikotarpiui ir nekeičiami, išskyrus Sutartyje numatytus Paslaugų įkainių peržiūros atvejus, kai Paslaugų įkainiai gali būti peržiūrimi (perskaičiuojami) tokiomis sąlygomis ir tvarka:

12.1. Paslaugų įkainių perskaičiavimas inicijuojamas rašytiniu Šalies prašymu tuo atveju, jei Sutartis sudaryta anksčiau nei Preliminariojoje sutartyje nustatyta tvarka buvo perskaičiuoti Preliminariosios sutarties įkainiai, nurodyti Preliminariosios sutarties 2 priede, ir Sutartis dar galioja. Paslaugų įkainiai, nurodyti Sutarties priede, perskaičiuojami (mažinami ar didinami) tokiu pačiu dydžiu (procentu), kaip ir perskaičiuoti Preliminariosios sutarties įkainiai, nurodyti Preliminariosios sutarties 2 priede;

12.2. Perskaičiuoti Paslaugų įkainiai įforminami rašytiniu Šalių susitarimu ne vėliau kaip per 10 kalendorinių dienų nuo prašymo pateikimo dienos. Susitarimas padidinti / sumažinti Paslaugų įkainius ir atitinkamai pakeisti pradinės Sutarties vertę įsigalioja Sutarties Šalims pasirašius susitarimą, kuris bus laikomas sudėtine Sutarties dalimi;

12.3. Perskaičiuoti Paslaugų įkainiai taikomi tik toms Paslaugoms, kurios bus teikiamos po susitarimo dėl Paslaugų įkainių perskaičiavimo įsigaliojimo. Paslaugų, teiktų iki susitarimo dėl Paslaugų įkainių perskaičiavimo įsigaliojimo, ir Paslaugų, suteiktų pažeidus Paslaugų teikimo terminus ir Paslaugų teikėjui nepateikus šių terminų praleidimą patvirtinančių objektyvių įrodymų, Paslaugų įkainiai nebus perskaičiuojami, jei jie didėja;

12.4. Atlikus Paslaugų įkainių perskaičiavimą, atitinkamai patikslinami (didėja arba mažėja) pradinėje sutartyje numatyti įkainių be PVM dydžiai ir, esant poreikiui, patikslinama (didėja arba mažėja) pradinės sutarties vertė bei Paslaugų teikėjo Pasiūlymo kaina, nurodyta Sutarties 10 punkte.

13. Paslaugoms taikytino PVM (jei taikomas) perskaičiavimas:

13.1. bet kuriuo Sutarties galiojimo laikotarpiu, kai Lietuvos Respublikos teisės aktais pakeičiamas Paslaugoms taikomo PVM tarifo dydis;

13.2. PVM pokyčio dydis yra proporcingas PVM tarifo pokyčio dydžiui;

13.3. suinteresuota Šalis raštu kreipiasi į kitą Šalį dėl PVM tarifo perskaičiavimo. Sutarties įkainiai be PVM nekeičiami, atitinkamai perskaičiuojama tik PVM dalis. Susitarimai dėl Paslaugoms taikytino PVM perskaičiavimo įforminami raštu ir laikomi sudėtine Sutarties dalimi;

13.4. pasikeitęs Paslaugoms taikytinas PVM tarifas taikomas tik po Šalių susitarimo dėl pasikeitusio PVM tarifo įsigaliojimo teikiamoms Paslaugoms.

Šio punkto nuostatos netaikomos, kai PVM didėja ar atsiranda pareiga jį mokėti dėl nuo Paslaugų teikėjo priklausančių aplinkybių, pavyzdžiui, pasikeičia jo veikla, tampa PVM mokėtoju ir pan. – tokius galimus pokyčius Paslaugų teikėjas turi įvertinti teikdamas Pasiūlymą ir tokiu atveju Paslaugoms taikomas PVM nebus keičiamas.

14. Sutarties 1 priede nurodyti Paslaugų kiekiai yra preliminarūs. Vartotojas neįsipareigoja nupirkti visų Sutarties 1 priede nurodytų Paslaugų kiekių. Vartotojas įsipareigoja pagal Sutarties 1 priede nustatytus įkainius sumokėti Paslaugų teikėjui už užsakytas ir faktiškai suteiktas Paslaugas. Galutinė kaina, kurią Vartotojas turi sumokėti Paslaugų teikėjui, priklauso nuo vykdant Sutartį suteiktų Paslaugų apimties.

**V SKYRIUS**

**ATSISKAITYMO TVARKA**

15. Paslaugų teikėjas, suteikęs Paslaugas, pateikia Vartotojui du suteiktų Paslaugų perdavimo–priėmimo akto egzempliorius, kuriuose nurodo faktiškai suteiktų Paslaugų aprašymus pagal Vartotojo pateiktus užsakymus (t. y. turi būti nurodyta data, faktinis Paslaugų teikimo užsakymų / važiavimų skaičius (vnt.), maršrutas, nuvažiuotas atstumas (km) ir laukimo laikas (val.). Vartotojas per 3 (tris) darbo dienas nuo Paslaugų perdavimo–priėmimo akto gavimo dienos pasirašo Paslaugų perdavimo–priėmimo aktą ir pateikia 1 (vieną) jo egzempliorių Paslaugų teikėjui arba pateikia motyvuotą atsisakymą jį pasirašyti, nurodydamas tokio atsisakymo priežastis. Paslaugų teikėjas turi ištaisyti Vartotojo nurodytus trūkumus, kad Paslaugų perdavimo–priėmimo aktas būtų pasirašytas. Tik Vartotojui pasirašius Paslaugų perdavimo– priėmimo aktą, Paslaugų teikėjas pateikia Vartotojui sąskaitą faktūrą.

Paslaugų teikėjas sąskaitą faktūrą privalo pateikti elektroniniu būdu:

- elektroninės sąskaitos faktūros, atitinkančios Europos elektroninių sąskaitų faktūrų standartą, kurio nuoroda paskelbta 2017 m. spalio 16 d. Komisijos įgyvendinimo sprendime (ES) 2017/1870 dėl nuorodos į Europos elektroninių sąskaitų faktūrų standartą ir sintaksių sąrašo paskelbimo pagal Europos Parlamento ir Tarybos direktyvą 2014/55/ES (OL 2017 L 266, p. 19) (toliau – Europos elektroninių sąskaitų faktūrų standartas), teikiamos Rangovo pasirinktomis elektroninėmis priemonėmis;

- Europos elektroninių sąskaitų faktūrų standarto neatitinkančios elektroninės sąskaitos faktūros gali būti teikiamos tik naudojantis Sąskaitų administravimo bendrąja informacine sistema (SABIS) (interneto svetainė pasiekiama adresu https://sabis.nbfc.lt/);

Vartotojas elektronines sąskaitas faktūras priima ir apdoroja naudodamasis SABIS priemonėmis, išskyrus Lietuvos Respublikos viešųjų pirkimų įstatymo (toliau – VPĮ) 22 straipsnio 12 dalyje nustatytus atvejus. Elektroninė sąskaita faktūra suprantama kaip sąskaita faktūra, išrašyta, perduota ir gauta tokiu elektroniniu formatu, kuris sudaro galimybę ją apdoroti automatiniu ir elektroniniu būdu.

Vartotojas atsiskaito už suteiktas Paslaugas per 30 (trisdešimt) kalendorinių dienų nuo sąskaitos faktūros gavimo dienos.

**VI SKYRIUS**

**ŠALIŲ ĮSIPAREIGOJIMAI**

16. Paslaugų teikėjas įsipareigoja:

16.1. visą Sutarties vykdymo laikotarpį turėti teisę vykdyti keleivių vežimo Lietuvoje veiklą;

16.2. vežti keleivius techniškai tvarkingais, švariais, geros estetinės išvaizdos ir visiškai sukomplektuotais (su veikiančia įranga) ir parengtais eksploatuoti automobiliais, atitinkančiais Sutarties 1 priedo reikalavimus (Paslaugų teikėjas gali siūlyti kitų pavadinimų (markių), nenurodytų Sutarties 1 priede, automobilius, jei jie atitinka tuos pačius techninius reikalavimus (prieš tai suderinus su Vartotoju ir pateikus įrodančius dokumentus) ir jei jiems taikomi tie patys įkainiai). Kelionės metu turėti Paslaugų teikimą reglamentuojančiuose teisės aktuose nurodytus reikalingus ir galiojančius kelionės dokumentus (licencijos verstis keleivių vežimu kopija arba Lietuvos Respublikoje išduotos Bendrijos licencijos kopija, automobilio draudimo ir registracijos liudijimai ir kt.);

16.3. Vartotojo užsakymą vežti keleivius, kuriame nurodyta Paslaugoms teikti reikalinga informacija (data, laikas, maršrutas (-ai), reikalingas sėdimų vietų skaičius ir kt.), priimti elektroniniu paštu \_\_\_\_\_\_\_\_\_\_\_\_\_\_\_\_\_\_\_\_ ne vėliau kaip prieš 12 val. iki kelionės pradžios ir ne vėliau kaip per 1 val. nuo užsakymo gavimo Vartotojui pateikti patvirtinimą dėl užsakymo gavimo;

16.4. pagal pateiktą Vartotojo užsakymą suderinti su Vartotoju keleivių vežimo tvarką, laiką, maršrutą (parengiant ir suderinant Keleivių vežimo grafiką, jei užsakymas teikiamas dėl daugiau kaip 1 važiavimo) iki užsakymo vykdymo (elektroniniu paštu). Esant poreikiui, maršrutas gali būti koreguojamas, informavus Paslaugų teikėją telefonu arba el. paštu ne vėliau kaip prieš 1 val. iki kelionės pradžios;

16.5. teikti Paslaugas su Vartotoju suderinta keleivių vežimo tvarka, laiku, maršrutu laikantis užsakymo / Keleivių vežimo grafiko sąlygų, keleivių vežimą reglamentuojančių teisės aktų reikalavimų, Sutarties reikalavimų ir kt., rūpestingai ir efektyviai, įskaitant, bet neapsiribojant, Paslaugų teikimą pagal geriausius visuotinai pripažįstamus profesinius, techninius standartus ir praktiką, panaudojant visus reikiamus įgūdžius ir žinias, užtikrinti keleivių saugumą, tinkamas sanitarines sąlygas kelionės metu;

16.6. užtikrinti, kad pagal su Vartotoju suderintą keleivių vežimo grafiką ar užsakymą (aktualu, kai Vartotojas teikia užsakymą tik dėl vieno pavėžėjimo) į grafike ar užsakyme nurodytą vietą laiku (vėlavimas dėl objektyvių priežasčių galimas ne daugiau kaip 10 min.) vairuotojai pristatys automobilius (automobiliuose sėdimų vietų skaičius turi būti ne mažesnis nei nurodytas pateiktame užsakyme);

16.7. atsiradus nenumatytų aplinkybių (eismo įvykis, kelyje sugedus automobiliui, sutrikus vairuotojo sveikatai ir pan.), per įmanomai trumpiausią terminą savo sąskaita pakeisti automobilį ar (ir) vairuotoją kitu automobiliu ar (ir) vairuotoju, atitinkančiais Sutarties reikalavimus, nuvežti keleivius nustatytu maršrutu ir padengti atsiradusias papildomas keleivių vežimo išlaidas. Apie nurodytas atsiradusias nenumatytas aplinkybes nedelsiant informuoti Vartotoją elektroniniu paštu;

16.8. užtikrinti, kad Sutartį vykdys tik tokią teisę turintys asmenys;

16.9. suteikęs Paslaugas, pateikti Vartotojui Sutarties 15 punkte nurodytus dokumentus;

16.10. Vartotojo nurodymu skubiai pašalinti nurodytus Paslaugų trūkumus, nesant galimybės tai padaryti, atlyginti dėl to Vartotojo ir trečiųjų asmenų patirtą žalą ir nuostolius;

16.11. Iki Sutarties vykdymo pradžios įdiegti transporto stebėjimo ir kontrolės sistemą, galinčią teikti detalias kelionės laiko ir ridos ataskaitas, formuojamas pagal pasirinktus parametrus. Ataskaitoje (-ose) turi būti galimybė pasirinkti vieną, kelis ar visus šiuos parametrus: periodas, kelionės pradžia, pabaiga, trukmė, stovėjimo trukmė, nuvažiuotas atstumas ir kt.;

16.12. Vartotojui pareikalavus, pateikti detalias kiekvieno pateikto užsakymo automobilio naudojimo laiko ir nuvažiuoto atstumo (km) ataskaitas, suformuotas automobilio stebėjimo ir kontrolės sistemoje, ir suteikti prisijungimo duomenis prie nurodytos sistemos;

16.13. ne vėliau kaip per 3 (tris) darbo dienas nuo Sutarties įsigaliojimo, pateikti Vartotojui Nurodytų darbuotojų sąrašą, jame nurodant vardus, pavardes, gimimo datas, kiekvieno darbuotojo funkcijas (pareigas) vykdant šią konkrečią Sutartį ir jiems siūlomo mokėti darbo užmokesčio mėnesio Medianą. Paslaugų teikėjo sąraše Nurodytų darbuotojų Mediana turi būti ne mažesnė, kaip nurodyta Preliminariosios sutarties 2 priede. Sutarties vykdymo metu, pasikeitus nurodytai informacijai, Paslaugų teikėjas nedelsdamas privalo informuoti Vartotoją ir pateikti atnaujintą Nurodytų darbuotojų sąrašą *(ši nuostata taikoma, jeigu Paslaugų teikėjui už socialinį kriterijų buvo paskirta daugiau kaip 0 balų);*

16.14. visą Sutarties vykdymo laikotarpį mokėti Nurodytiems darbuotojams ne mažesnio nei 1700 Eur dydžio darbo užmokesčio mėnesio Medianą (nurodomas ne mažesnis nei Preliminariosios sutarties 2 priede nurodytas dydis) *(ši nuostata taikoma, jeigu Paslaugų teikėjui už socialinį kriterijų buvo paskirta daugiau kaip 0 balų).*

Jei nustatomas šiame papunktyje nurodyto Paslaugų teikėjo įsipareigojimo nevykdymo atvejis ir Paslaugų teikėjui 1 (vieną) kartą buvo taikyta Sutarties 20.6 papunktyje nurodyta bauda ar Paslaugų teikėjas nevykdo Sutarties 16.13 ir (ar) 16.15 papunkčiuose nurodytų įsipareigojimų, Vartotojas turi teisę vienašališkai nutraukti Sutartį su tokiu Paslaugų teikėju, nes tokie pažeidimai laikomi esminiais Sutarties pažeidimais (ši nuostata taikoma, jeigu Paslaugų teikėjui už socialinį kriterijų buvo paskirta daugiau kaip 0 balų);

16.15. ne rečiau kaip 1 (vieną) kartą kas 3 mėnesius, jei Pagrindinės sutarties paslaugų teikimo trukmė ilgesnė kaip 3 mėnesiai nuo Pagrindinės sutarties įsigaliojimo, arba kartu su Paslaugų priėmimo–perdavimo aktu, jei Pagrindinės sutarties paslaugų teikimo trukmė trumpesnė kaip 3 mėnesiai, be atskiro Vartotojo prašymo pateikti Vartotojui informaciją, gautą iš Valstybinio socialinio draudimo fondo valdybos prie Socialinės apsaugos ir darbo ministerijos, apie Paslaugų teikėjo Nurodytiems darbuotojams mokamo darbo užmokesčio mėnesio Medianą *(ši nuostata taikoma, jeigu Paslaugų teikėjui už socialinį kriterijų buvo paskirta daugiau kaip 0 balų);*

16.17. tinkamai, kokybiškai ir laiku vykdyti kitus įsipareigojimus, nustatytus Sutartyje ir galiojančiuose Lietuvos Respublikos teisės aktuose.

17. Vartotojas:

17.1. įsipareigoja elektroniniu paštu pateikti užsakymą, kuriame būtų nurodyta Paslaugoms teikti reikalinga informacija (data, laikas, maršrutas (-ai), reikalingas sėdimų vietų skaičius ir kt.), ne vėliau kaip prieš 12 val. iki kelionės pradžios;

17.2. įsipareigoja suderinti su Paslaugų teikėju pagal pateiktą užsakymą keleivių vežimo tvarką, laiką, maršrutą (suderinant pateiktą Keleivių vežimo grafiką, jei užsakymas teikiamas dėl daugiau kaip 1 važiavimo) iki užsakymo vykdymo (elektroniniu paštu);

17.3. įsipareigoja sumokėti Paslaugų teikėjui už tinkamai suteiktas Paslaugas Sutarties V skyriuje nustatyta tvarka;

17.4. tinkamai, kokybiškai ir laiku vykdyti kitus įsipareigojimus, nustatytus Sutartyje ir galiojančiuose Lietuvos Respublikos teisės aktuose.

**VII SKYRIUS**

**ŠALIŲ TEISĖS IR ATSAKOMYBĖ**

18. Šalys atsako už Sutartimi prisiimtų įsipareigojimų vykdymą kokybiškai ir laiku.

19. Šalis, neįvykdžiusi Sutartimi prisiimtų įsipareigojimų arba įvykdžiusi juos netinkamai, privalo atlyginti kitai Šaliai dėl to atsiradusius nuostolius.

20. Vartotojas:

20.1. Paslaugų teikėjui pareikalavus moka 0,02 proc. dydžio delspinigius už kiekvieną uždelstą dieną nuo atitinkamoje sąskaitoje faktūroje nurodytos sumos, jei neįvykdo Sutarties 17.3 papunktyje nustatytų įsipareigojimų;

20.2. turi teisę vienašališkai nutraukti Sutartį VPĮ 90 straipsnio 1 dalyje nustatyta tvarka, laikydamasis minėto straipsnio 2 dalyje nurodytų reikalavimų, ir Sutarties 28 punkte nustatyta tvarka;

20.3. turi teisę reikalauti sumokėti Sutarties 21.5 papunktyje nurodytą baudą, jei Paslaugų teikėjas nevykdo Sutarties 16.4–16.12 papunkčiuose nurodytų įsipareigojimų;

20.4. turi teisę nemokėti už neužsakytas, nekokybiškai suteiktas ar nesuteiktas, faktiniais duomenimis nepagrįstas ir nesuderintas Paslaugas;

20.5. turi teisę reikalauti nedelsiant pašalinti teikiamų Paslaugų trūkumus. Nesant tokios galimybės, reikalauti iš Paslaugų teikėjo atlyginti dėl to patirtus nuostolius ir žalą;

20.6. turi teisę bet kuriuo Sutarties vykdymo metu patikrinti, ar Paslaugų teikėjas laikosi Sutarties 16.14 papunktyje nurodyto įsipareigojimo, ir kreiptis į kompetentingas institucijas (Valstybinio socialinio draudimo fondo valdyba prie Socialinės apsaugos ir darbo ministerijos), kad gautų visą reikiamą informaciją apie mokamo darbo užmokesčio mėnesio Medianą Nurodytiems darbuotojams. Jeigu Valstybinio socialinio draudimo fondo valdyba prie Socialinės apsaugos ir darbo ministerijos Vartotojui nepateikia prašomos informacijos, informaciją Vartotojui apie Paslaugų teikėjo Nurodytiems darbuotojams mokamo darbo užmokesčio mėnesio Medianą turi pateikti pats Paslaugų teikėjas, prieš tai kreipęsis į minėtą instituciją dėl Vartotojo prašomos informacijos išdavimo. Tuo atveju, jei nustatoma, kad Paslaugų teikėjas nesilaiko įsipareigojimų, nurodytų Sutarties 16.13 ir (ar) 16.14 papunkčiuose, Vartotojas privalo reikalauti iš Paslaugų teikėjo, o Paslaugų teikėjas privalo sumokėti Vartotojui 1 000 Eur baudą, taip pat jeigu Nurodytų darbuotojų sąraše nebelieka darbuotojų (pvz., darbuotojai pakeičiami į asmenis, su kuriais nėra sudarytos darbo sutartys). Jei Paslaugų teikėjas nevykdo Sutarties 16.15 papunktyje nurodyto įsipareigojimo, Vartotojas privalo išskaičiuoti 1 000 Eur dydžio baudą iš apmokėjimo;

20.7. gali tiesiogiai atsiskaityti su subteikėjais. Apie šią galimybę Vartotojas subteikėją informuoja atskiru pranešimu per 3 (tris) darbo dienas nuo informacijos iš Paslaugų teikėjo apie pasitelkiamą subteikėją gavimo dienos. Norėdamas pasinaudoti tiesioginio atsiskaitymo galimybe, subteikėjas turi ne vėliau kaip per 3 (tris) darbo dienas pateikti prašymą Vartotojui. Tokiu atveju su Vartotoju, Paslaugų teikėju ir subteikėju sudaroma trišalė sutartis, kurioje pateikiama tiesioginio atsiskaitymo su subteikėju tvarka, atsižvelgiant į Sutartyje ir subteikimo sutartyje nustatytus reikalavimus, įskaitant teisę Paslaugų teikėjui prieštarauti dėl nepagrįstų mokėjimų. Trišalės Sutarties dėl tiesioginio atsiskaitymo su subteikėju pasirašymas nekeičia Paslaugų teikėjo atsakomybės dėl Sutarties vykdymo.

21. Paslaugų teikėjas:

21.1. atsako už Sutarties 16 punkte prisiimtų įsipareigojimų vykdymą kokybiškai ir laiku;

21.2. turi teisę Sutarčiai vykdyti pasitelkti subteikėjus ir atsako už jų prievolių vykdymą ar netinkamą vykdymą. Ne vėliau negu Sutartis pradedama vykdyti turi pranešti Vartotojui tuo metu žinomų subteikėjų pavadinimus, kontaktinius duomenis ir jų atstovus, taip pat privalo informuoti apie minėtos informacijos pasikeitimus visu Sutarties vykdymo metu, įskaitant informaciją apie ketinamus pasitelkti naujus subteikėjus;

21.3. Sutarties vykdymo metu turi teisę pakeisti (Vartotojui pareikalavus – privalo pakeisti) subteikėjus arba pasitelkti naujus. Apie tai Paslaugų teikėjas turi informuoti Vartotoją, nurodydamas subteikėjo pakeitimo ar pasitelkimo priežastis. Pakeisti ar nauji subteikėjai privalo pateikti subteikėjo pašalinimo pagrindų nebuvimą patvirtinančius dokumentus (tuo atveju, jei keičiamas subteikėjas, kurio pajėgumais remiamasi) ir Sutarčiai vykdyti privalomus (jei tokių yra) atestatus, licencijas ir pan. Vartotojui pareikalavus, Paslaugų teikėjas privalo pateikti ir pakeisto ar naujo subteikėjo, kurio pajėgumais Paslaugų teikėjas nesiremia, pašalinimo pagrindų nebuvimą patvirtinančius dokumentus. Gavęs tokį pranešimą, Vartotojas, jei nėra subteikėjo pašalinimo pagrindų, kartu su Paslaugų teikėju sudaro susitarimą dėl subteikėjų pakeitimo ar pasitelkimo. Jį pasirašo abi Sutarties Šalys. Šis susitarimas yra laikomas neatskiriama Sutarties dalimi. Paslaugų teikėjas negali vienašališkai keisti ar pasitelkti naujų subteikėjų, apie tai neinformavęs Vartotojo ir tokio pakeitimo neįforminęs susitarimu dėl Sutarties pakeitimo, tai laikoma esminiu Sutarties pažeidimu ir tokiu atveju Vartotojas turi teisę nutraukti Sutartį. Jei pakeisto subteikėjo padėtis atitinka bent vieną pagal VPĮ 46 straipsnį nustatytą pašalinimo pagrindą, Vartotojas reikalauja, kad Paslaugų teikėjas per Vartotojo nustatytą terminą pakeistų minėtą subteikėją reikalavimus atitinkančiu subteikėju;

21.4. turi teisę reikalauti 0,02 proc. dydžio delspinigių už kiekvieną uždelstą dieną nuo atitinkamoje sąskaitoje faktūroje nurodytos sumos, jei Vartotojas neįvykdo Sutarties 17.3 papunktyje nustatytų įsipareigojimų;

21.5. moka Vartotojui 100 Eur baudą už kiekvieną atvejį, jei neįvykdo Sutarties 16.4–16.12 papunkčiuose nurodytų įsipareigojimų;

21.6. moka Vartotojui 1 000 Eur dydžio baudą, kaip nurodyta Sutarties 20.6 papunktyje;

21.7. turi atlyginti visą dėl Sutarties neįvykdymo ar netinkamo vykdymo Vartotojui ir tretiesiems asmenims atsiradusią žalą ar patirtus nuostolius.

22. Šalis neatsako už Sutartyje numatytų įsipareigojimų neįvykdymą arba netinkamą įvykdymą, jeigu tai įvyko dėl kitos Šalies kaltės.

23. Šalys turi kitas Lietuvos Respublikos teisės aktuose nustatytas teises ir pareigas.

**VIII SKYRIUS**

**SUTARTIES GALIOJIMAS**

24. Sutartis įsigalioja:

24.1. jei sudaroma elektroninė Sutartis, ji įsigalioja, kai Sutarties Šalys ją pasirašo kvalifikuotais elektroniniais parašais;

24.2. jei Sutartis sudaroma pasirašant popierinį dokumentą, Sutartis įsigalioja, kai ją pasirašo Šalys ir patvirtina antspaudais, jei antspaudą Sutarties Šalis turėti privalo. Sutartis sudaroma dviem vienodą teisinę galią turinčiais egzemplioriais – po vieną abiem Šalims.

Sutartis galioja \_\_\_\_\_\_\_\_\_\_\_ mėn. (arba iki \_\_\_\_\_\_\_\_\_\_) *(nurodyti terminą).* Sutarties galiojimo pasibaigimas neatleidžia Šalių nuo sutartinių įsipareigojimų įvykdymo.

25. Sutarties sąlygos Sutarties galiojimo laikotarpiu gali būti keičiamos VPĮ 89 straipsnyje nustatytais atvejais ir jame nustatyta tvarka.

26. Sutarties galiojimo laikotarpiu Šalis, inicijuojanti Sutarties sąlygų pakeitimą, pateikia kitai Šaliai rašytinį prašymą keisti Sutarties sąlygas ir dokumentų, pagrindžiančių prašyme nurodytas aplinkybes, argumentus ir paaiškinimus, kopijas. Į pateiktą prašymą pakeisti atitinkamą Sutarties sąlygą kita Šalis motyvuotai atsako per 5 darbo dienas. Šalims tarpusavyje susitarus dėl Sutarties sąlygų keitimo, šie pakeitimai įforminami rašytiniu susitarimu, kuris tampa neatskiriama Sutarties dalimi.

27. Sutartis gali būti nutraukta prieš terminą abiejų Šalių susitarimu Lietuvos Respublikos teisės aktų nustatyta tvarka.

28. Dėl esminių Sutarties sąlygų pažeidimų ir dėl atvejų, nurodytų VPĮ 90 straipsnio 1 dalyje, Sutartis nutraukiama vienašališkai, pranešus apie Sutarties nutraukimą kitai Šaliai raštu prieš 14 kalendorinių dienų. Vienašališkai nutraukus Sutartį, kaltoji Šalis atlygina kitai Šaliai su Sutarties nutraukimu susijusius nuostolius.

Esminiu Sutarties pažeidimu laikoma:

28.1. Paslaugų teikėjas vienašališkai pakeičia ar pasitelkia naujus subteikėjus, apie tai neinformavęs Vartotojo;

28.2. Paslaugų teikėjas nevykdo Sutarties 16.1 papunktyje nurodyto įsipareigojimo ar Paslaugų teikėjo automobiliai neatitinka Sutarties 1 priedo reikalavimų;

28.3. Paslaugų teikėjas pakartotinai nevykdo Sutarties 16.4–16.12 papunkčiuose nurodytų įsipareigojimų;

28.4. Paslaugų teikėjas nevykdo įsipareigojimų, susijusių su Mediana, kaip nurodyta Sutarties 16.13-16.15, 20.6 ir 21.6 papunkčiuose;

28.5. Vartotojas vėluoja apmokėti Paslaugų teikėjo pateiktas sąskaitas faktūras daugiau nei 60 kalendorinių dienų nuo jų gavimo dienos;

28.6. kitais atvejais, nustatant, ar Sutarties pažeidimas yra esminis, Šalys vadovaujasi Lietuvos Respublikos civilinio kodekso 6.217 straipsniu.

**IX SKYRIUS**

**NENUGALIMOS JĖGOS (*FORCE MAJEURE*) APLINKYBĖS**

29. Šalys neatsako už prisiimtų įsipareigojimų visišką ar dalinį neįvykdymą, jeigu įrodo, kad įsipareigojimų neįvykdė dėl aplinkybių, kurių negalėjo kontroliuoti ir protingai numatyti Sutarties sudarymo metu, ir kad protingomis pastangomis negalėjo užkirsti kelio šioms aplinkybėms ar jų padariniams atsirasti. Sutarties Šalys vadovaujasi Atleidimo nuo atsakomybės esant nenugalimos jėgos (*force majeure*) aplinkybėms taisyklėmis, patvirtintomis Lietuvos Respublikos Vyriausybės 1996 m. liepos 15 d. nutarimu Nr. 840 „Dėl Atleidimo nuo atsakomybės esant nenugalimos jėgos (*force majeure*) aplinkybėms taisyklių patvirtinimo“.

30. Šalis turi nedelsdama, t. y. ne vėliau kaip per 3 darbo dienas, pranešti kitai Šaliai raštu apie atsiradusias nenugalimos jėgos aplinkybes, dėl kurių Sutarties ar jos dalies įvykdymas gali tapti neįmanomas ar iš esmės pasunkėti.

31. Jeigu nenugalimos jėgos aplinkybės tęsiasi ilgiau kaip 3 mėnesius nuo pranešimo apie jas gavimo dienos, Šalys tarpusavio susitarimu gali nutraukti Sutartį. Nė viena iš Šalių neturi teisės reikalauti iš kitos Šalies atlyginti dėl to patirtus nuostolius.

**X SKYRIUS**

**KITOS SĄLYGOS**

32. Visa informacija, gauta prieš sudarant Sutartį ar vykdant ją, yra konfidenciali ir be kitos Šalies sutikimo tretiesiems asmenims neatskleidžiama.

33. Iškilusius nesutarimus Šalys sprendžia derybomis, nesusitarusios per 1 mėnesį – Lietuvos Respublikos įstatymų nustatyta tvarka.

34. Vykdydamos Sutartį, Šalys vadovaujasi Lietuvos Respublikos įstatymais ir kitais Lietuvos Respublikos teisės aktais ir Sutarties sąlygomis.

35. Pasikeitus Šalių adresams ir rekvizitams, Šalys privalo nedelsdamos apie tai informuoti viena kitą.

36. Šalys neturi teisės perduoti savo įsipareigojimų pagal Sutartį tretiesiems asmenims be kitos Šalies išankstinio rašytinio sutikimo.

37. Šalys įsipareigoja apie korupcinio pobūdžio veikas, susijusias su šios Sutarties vykdymu, pranešti teisės aktų nustatyta tvarka.

38. Sutarties atsakingi asmenys, paskirti Vartotojo vadovo 202.... m. ...................d. įsakymu Nr. ............., atsakingi už Sutarties vykdymą ir jos pakeitimų (jei tokių bus) paskelbimą (nurodyti vardą, pavardę, pareigas).

39. Visi pagal Sutartį pateikiami pranešimai turi būti rašytiniai ir įteikiami asmeniškai ar siunčiami registruotuoju laišku šiais adresais:

39.1. Vartotojui – .............................................................;

39.2. Paslaugų teikėjui – .................................................. .

40. Prie Sutarties pridedami dokumentai:

40.1. Keleivių pervežimo Kauno mieste paslaugų centralizuoto pirkimo techninė specifikacija, reikalavimai automobiliams, nurodytų darbuotojų darbo užmokesčio mėnesio mediana, preliminarūs kiekiai ir įkainiai (1 priedas), ... l.;

40.2. Kvietimo pateikti pasiūlymus atnaujinto varžymosi metu pagal *(nurodyti datą ir Nr.)* keleivių pervežimo Kauno mieste paslaugų centralizuoto pirkimo preliminariąją sutartį Nr. ................. (su priedais) kopija (2 priedas), ... l.;

40.3. Subteikėjų ir jiems perduodamų teikti paslaugų sąrašas (*pridedama, jei yra pasitelkiami subteikėjai*).

**XI SKYRIUS**

**ŠALIŲ JURIDINIAI ADRESAI IR BANKO REKVIZITAI**

**Vartotojas Paslaugų teikėjas**

|  |  |  |  |  |
| --- | --- | --- | --- | --- |
| \_\_\_\_\_\_\_\_\_\_\_\_\_\_\_\_\_\_\_\_\_\_\_  Kodas \_\_\_\_\_\_\_\_\_\_\_  Adresas \_\_\_\_\_\_\_\_\_\_\_\_\_\_\_\_\_  A. s. LT \_\_\_\_\_\_\_\_\_\_\_\_\_\_\_\_\_  Bankas \_\_\_\_\_\_\_\_\_\_\_\_\_\_\_\_\_\_\_  Banko kodas \_\_\_\_\_\_\_\_\_\_\_\_\_\_ | UAB „Kautra“  Kodas 132138957  Adresas A. Juozapavičiaus pr. 84, LT-45501 Kaunas  A. s. LT 26 7300 0100 0225 1249, Swedbank  Banko kodas 73000   |  |  | | --- | --- | |  | | |  | |
| Vartotojo vadovas ar jo įgaliotas asmuo | Paslaugų teikėjo vadovas ar jo įgaliotas asmuo |
| \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  (parašas)  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  (Vardas, pavardė) | \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  (parašas)  Virginas Leonavičius  (Vardas, pavardė) |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_